Adrian Boult
Store norske leksikon,Kunst og estetikk,Musikk,Klassisk musikk,Internasjonale dirigenter
Adrian Boult var en britisk (engelsk) dirigent, regnet som den ledende britiske dirigent i sin generasjon og var også en dyktig pedagog.
Boult ble adlet til sir i 1937. Bakgrunn og utdannelse Boult ble født inn i en velstående familie og vokste opp i Liverpool-området. Han begynte på historiefaget ved Oxford-universitetet, men gikk etter en tid over til musikk. Boult var student ved konservatoriet i Leipzig i 1912–1913. Her hadde han Stephan Krehl og Hans Sitt som lærere, men uttalte siden at han lærte mer av å studere Arthur Nikisch, en av tidens ledende dirigenter, på nært hold. Karriere Boult debuterte som dirigent i 1914 og ble samme år engasjert ved Covent Garden-operaen. I mellomkrigstiden ble han en svært sentral person i det engelske musikklivet. Han dirigerte London Symfoniorkester fra 1918 og satte ofte engelsk musikk på programmet. Fra 1919 til 1930 var han lærer i direksjon ved Royal College of Music i London. Boult overtok som leder for Birmingham Festival Choral Society i 1924, og i 1925–1930 var han sjefdirigent for City of Birmingham Symphony Orchestra. Han var også sentral i oppbyggingen av BBC Symfoniorkester, som han ledet i 1930–1950. Boult dirigerte London Filharmoniske Orkester fra 1940 og ble dets sjefdirigent i 1950. I 1957 ble han på nytt sjefdirigent for City of Birmingham Symphony Orchestra. Boult var en dyptloddende kunstner med omfattende erfaring og stor integritet, og hadde atskillige oppdrag som gjestedirigent i Europa og Amerika. Han ledet sin siste konsert og lanserte sin siste plateinnspilling i 1978, 89 år gammel. Utgivelser Boult gjorde et stort antall kritikerroste plateinnspillinger, ikke minst med musikk av britiske komponister som Edward Elgar, Ralph Vaughan Williams og Gustav Holst, men også av Johannes Brahms. Boult utga flere bøker om musikk:   A Handbook on the Technique of Conducting (1921)  The Saint-Matthew Passion, its Preparation and Performance (1949)  Thoughts on Conducting (1963) selvbiografien My own Trumpet (1973) Les mer i Store norske leksikon musikk i Storbritannia Litteratur Kennedy, Michael: Adrian Boult, 2011, isbn 978-0571242085, Finn boken